הזכות לחיי משפחה

הזכות לחיי משפחה היא זכות משפטית, שמוקנית במדינת ישראל מכוח חוק יסוד: כבוד האדם וחירותו.

==החוק==
חוק יסוד: כבוד האדם וחירותו מעגן שורה של זכויות חוקתיות, ביניהן הזכות לכבוד האדם. פסיקה ענפה של בית המשפט העליון גזרה מכוח זכות זו שורה ארוכה של זכויות. זכויות אלו הן יצירות פסיקה ואינן מוכרות בחוק היסוד כזכויות עצמאיות העומדות על רגליהן שלהן. הן מהוות זכויות-בנות של כבוד האדם, ועל-כן היקפן צר מכפי שהיה אילו הן הוכרו כזכויות עצמאיות . במסגרת אגד הזכויות הנגזרות מהזכות החוקתית לכבוד האדם מצויה גם הזכות לחיי משפחה. הזכות לחיי משפחה זכתה למעמד בכורה במשפט החוקתי של מדינת ישראל. בפסיקה אף השוו לה מעמד חוקתי ראשון במעלה, המהווה נדבך מרכזי בחיי הפרט, וכי ההגנה עליה "מצויה בליבה של הזכות לכבוד האדם". היא תוארה כ"אחד מיסודות הקיום האנושי... בין זכויות האדם ניצבת זכותו של אדם למשפחה במדרג העליון. היא קודמת בחשיבותה לזכות הקניין, לחופש העיסוק, ואף לפרטיות ולצנעת הפרט". אולם הזכות לחיי משפחה, כנגזרת של הזכות החוקתית לכבוד האדם, היא יחסית ואין היא מוגנת במלוא היקפה.

=== הגדרת הזכות לחיי משפחה ===
הגדרתה בדין הישראלי הובאה במספר פסקי דין, ביניהם פרשת עדאלה: . בית המשפט העליון אימץ גישה זו בשורה ארוכה של פסקי דין. הזכות לחיי משפחה היא אגד של זכויות-נכדות הנגזרות ממנה. נקבע בפס"ד גלאון כי רשימת זכויות זו אינה סגורה ומעת לעת הפסיקה בוחנת האם יש להרחיבה.

=== זכויות חוקתיות נגזרות ===
הזכות לחיי משפחה מאגדת את כל ההיבטים של כבוד האדם הנוגעים בחיי המשפחה. היקפה ותוכנה של הזכות אינם יכולים לחרוג מהמסגרת של כבוד האדם. כמו כן, קיימת חפיפה בין הזכות לחיי משפחה לבין הזכויות החוקתיות העצמאיות המפורטות בחוק-יסוד: כבוד האדם וחירותו (הזכות לקניין, הזכות לפרטיות והזכות לחירות אישית), וכן בין הזכות לחיי משפחה לבין היבטים אחרים של כבוד האדם. במקרה של התנגשות בין זכויות, הפתרון יהיה איזון בין הזכויות המתנגשות על-פי מבחני פסקת ההגבלה, ולא באמצעות קביעת גבולות חדשים ושינוי היקף הזכויות. באשר לפגיעה בזכות לחיי משפחה, יש לבחון האם ההיבט הספציפי שאותו בוחנים במסגרת הזכות לחיי משפחה נופל תחת ההגדרה הגרעינית של הזכות לכבוד האדם או שמא מדובר באזוריה ההיקפיים.

ניתן לראות את השוני בפסיקה במקרים שונים, בין היתר בנוגע לזכות להורות, הנגזרת מהזכות לחיי משפחה: ביהמ"ש פוסק כי קיימת הזכות להורות והוא אף קובע את גבולותיה הברורים. אולם, ביהמ"ש מסתכל באופן שונה על כל מקרה ומקרה ובודק מתי הזכות להורות נופלת תחת הגרעין הקשה של הזכות לכבוד האדם ומתי נופלת בהיקפה – כך שונה הזכות להורות של אישה אשר מבלי לממש את זכותה לביצית שהופרתה על ידי זרעו של בעלה לא תוכל להיות אם (פרשת נחמני), לעומת זכות של אישה אשר גם אם לא תממש את זכותה לזרעו של תורם ספציפי, תוכל עדיין להיות אם מתורם אחר.

השופט ניל הנדל קבע הבחנה נוספת בין "גרעין הזכות להורות" הכולל את "היכולת המעשית להיכנס לקבוצת ההורים", לבין "הזכות הפריפריאלית להחליט אם, מתי, עם מי ובאיזו דרך לממש את הפן הראשוני של הזכות להורות".

=== הגדרת המשפחה ===
אין הגדרה כללית למושג "משפחה" בכל חוק, אלא כל חוק מגדיר משפחה לפי צרכיו. גם במשפט המקובל הישראלי לא הוגדר המושג. לעיתים משתמשים השופטים במונח "משפחה טבעית" הכולל גבר ואישה נשואים כדין וילדיהם הטבעיים, ורואים בו "תא ראשוני של החברה האנושית" ואת "התא החברתי היסודי והקדום ביותר בתולדות האדם...". גם בספרות המשפטית העוסקת בדיני משפחה אין למצוא הגדרה כוללת ואחידה למושגיות זו. גישה דומה קיימת גם במשפט המשווה. תא משפחתי זה זוכה לאוטונומיה מפני התערבות המדינה.

== ראו גם ==
* המשפט בישראל
* זכויות האדם
* זכויות האדם בישראל
* המהפכה החוקתית
* משפט חוקתי בישראל
* זכות ההתחקות

== לקריאה נוספת ==
* אברהם, ח'. (2017). [http://lgbtlaw.tau.ac.il/sites/default/files/field/literature/file/אברהם%20-%20הורות%2C%20פונדקאות%2C%20והמדינה%20שביניהן_0.pdf הורות, פונדקאות, והמדינה שביניהן]. חוקים: כתב עת לענייני חקיקה, 9, 171-209.
* גרין, י'. (2014). [https://web.archive.org/web/20151213094058/http://lgbtlaw.tau.ac.il/sites/default/files/field/literature/file/יוסי%20גרין%2C%20התערבות%20המדינה%20באוטונומיה%20של%20התא%20המשפחתי.pdf התערבות המדינה באוטונומיה של התא המשפחתי: בין הזכות להורות לבין ערכיה של מדינת-ישראל]. מאזני משפט, 9, 83-145.
* 
* [http://metzilah.sugia.net/issue/מדינה-דמוקרטית/ כיצד ניתן ליישב בין ה"יהודי" ל"דמוקרטי" בנושא הנישואין?], מציל"ה – מרכז למחשבה ציונית, יהודית, ליברלית והומניסטית.
* מרין, י'. (2004). הזכות לחיי משפחה ולנישואין (אזרחיים) – משפט בינלאומי ומקומי. בתוך: י' רבין וי' שני (עורכים): זכויות כלכליות, חברתיות ותרבותיות בישראל. 663-724. הוצאת רמות, אוניברסיטת תל אביב.
* קריצמן-אמיר, ט'. (2014). על הורים וילדים: איחוד משפחות בישראל. משפטים, 44 (2), 361-413.

== קישורים חיצוניים ==
* [https://www.adalah.org/he/content/view/4223 איחוד משפחות], עדאלה.
* [https://www.acri.org.il/he/category/civil-rights/the-right-to-family הזכות לחיי משפחה], האגודה לזכויות האזרח.
* 
* [https://www.newfamily.org.il/blog/legislative-activity/חוק-יסוד-המשפחה/ הצעת חוק יסוד: המשפחה החדשה - ארגון משפחה חדשה, ע"ר]

== הערות שוליים ==

קטגוריה:זכויות האדם בישראל